google/wiki40b huggingface dataset:
U.S. Air Force Thunderbirds

Οι Thunderbirds είναι η Μοίρα Αεροπορικής Επίδειξης της Πολεμική Αεροπορία των ΗΠΑ, η οποία περιοδεύει τόσο στις Ηνωμένες Πολιτείες όσο και στο εξωτερικό δίνοντας επιδείξεις. Οι Thunderbirds χρησιμοποιούν δώδεκα αεροσκάφη F-16 Fighting Falcon και έχουν έδρα την αεροπορική βάση Νέλλις στην Νεβάδα.

Ιστορία

Η Μοίρα δημιουργήθηκε την 1 Ιουνίου 1953 στην αεροπορική βάση Luke της Αριζόνα, με το όνομα 3600η Ομάδα Αεροπορικών Επιδείξεων χρησιμοποιώντας αεροσκάφη F-84 Thunderjet. Παράλληλα η ομάδα χρησιμοποιούσε ένα αεροσκάφος T-33 Shooting Star ως το αεροσκάφος του εκφωνητή καθώς και για πτήσεις επισήμων και δημοσιογράφων. Μέχρι τον Αύγουστο του 1953 η μοίρα είχε δώσει 26 επιδείξεις. Την επόμενη χρονιά έδωσαν την πρώτη τους επίδειξη στο εξωτερικό, στην Νότια Αφρική. Το 1955 άρχισαν να χρησιμοποιούν αεροσκάφη F-84F Thunderstreak, με τα οποία συμμετείχαν σε 91 επιδείξεις. Το 1956 οι Thunderbirds άλλαξαν πάλι αεροσκάφος, χρησιμοποιώντας το F-100 Super Sabre, το οποίο έδωσε στην ομάδα την ικανότητα υπερηχητικής πτήσης. Παράλληλα, την ίδια χρονιά η ομάδα μετακόμισε στη νέα της έδρα, στην αεροπορική βάση Νέλλις της Νεβάδα.
Το 1963 οι Thunderbirds έδωσαν τις πρώτες τους επιδείξεις στην Ευρώπη, ενώ το 1964 χρησιμοποίησαν και για ένα σύντομο χρονικό διάστημα το F-105 Thunderchief. Επέστρεψαν όμως στο F-100 το οποίο κρίθηκε πιο εύκολο στον χειρισμό κατά τη διάρκεια των ακροβατικών.
Το 1967 οι Thunderbirds έδωσαν τη χιλιοστή τους επίδειξη. Το 1969 η ομάδα παρέλαβε τα τεράστια και θορυβώδη F-4E Phantom, τα οποία χρησιμοποίησε μέχρι το 1973. Αυτή ήταν και η μόνη περίοδος που οι Thunderbirds χρησιμοποίησαν τον ίδιο τύπο αεροσκάφους με τους Blue Angels, καθόσον ο τύπος βρισκόταν σε υπηρεσία τόσο με την Αεροπορία όσο και με το Ναυτικό. Η πετρελαϊκή κρίση του 1973 όμως ανάγκασε την ομάδα να αφήσει το Phantom και να στραφεί στο οικονομικότερο T-38 Talon, ένα υπερηχητικό εκπαιδευτικό αεροσκάφος βασισμένο στο F-5 Freedom Fighter. Είναι χαρακτηριστικό ότι πέντε T-38 απαιτούσαν την ίδια ποσότητα καυσίμου που χρειαζόταν ένα μόνο F-4 Phantom.
Το 18 Ιανουαρίου του 1982 τέσσερα αεροσκάφη προσέκρουσαν στο έδαφος με μεγάλη ταχύτητα κατά την διάρκεια δοκιμαστικής πτήσης, εκτελόντας την «περιστροφή διαμαντιού», σκοτώνοντας και τους τέσσερις πιλότους.
Το 1983 οι Thunderbirds επέστρεψαν στην χρήση μαχητικών με τα General Dynamics F-16A Fighting Falcon, τα οποία κράτησαν μέχρι το 1992, οπότε και παρέλαβαν την αναβαθμισμένη έκδοση F-16C που χρησιμοποιούν μέχρι σήμερα.
Το 1986 η ομάδα έδωσε μια εντυπωσιακή επίδειξη στην Νέα Υόρκη μπροστά σε κοινό δεκάδων εκατομμυρίων, στη διάρκεια των εορτασμών για τα εκατό χρόνια του Αγάλματος της Ελευθερίας. Το 1987 έδωσαν την πρώτη Αμερικανική στρατιωτική επίδειξη σε κομμουνιστική χώρα κατά την επίσκεψή τους στο Πεκίνο. Το 1990 έδωσαν την 3000η τους επίδειξη και το 1996 συμμετείχαν στην τελετή έναρξης των Ολυμπιακών Αγώνων της Ατλάντα, όπου τους παρακολούθησαν περίπου 3,5 δισεκατομμύρια άνθρωποι σε όλο τον κόσμο. Η ομάδα γιόρτασε την 50η της επέτειο την 1 Ιουνίου 2003.
Λατινικό αλφάβητο

Προέλευση

Το λατινικό αλφάβητο προέρχεται, κατά την επικρατέστερη θεωρία, από το ελληνικό και κατά άλλους από το ετρουσκικό αλφάβητο. Κατά τον γλωσσολόγο H. Hammarstrom, τα γράμματα B, D, O, X κατάγονται από κάποιο κατωϊταλιωτικό ελληνικό αλφάβητο. Ομως, υπάρχουν και ετρουσκικά αλφαβητάρια που περιλαμβάνουν τα γράμματα B, D, O, X. Ο H. Rix υποστηρίζει οτι οι φωνητικές αξίες αυτών των τεσσάρων γραμμάτων στα λατινικά πρέπει να αποδοθεί σε ελληνική επίδραση. Είναι πιθανό οτι τα γράμματα αυτά ήταν ήδη παρόντα στο ετρουσκικό αλφάβητο, την εποχή που το δανείστηκαν οι Ρωμαίοι. Σύμφωνα και με τον καθηγητή Γλωσσολογίας και τ. πρύτανη του Πανεπιστημίου Αθηνών Γεώργιο Μπαμπινιώτη, το λατινικό αλφάβητο είναι το δυτικό ελληνικό αλφάβητο τής Χαλκίδας που μεταφέρθηκε στην Ιταλία και διαδόθηκε από τους Ρωμαίους και τούτο διδάσκεται από πολλούς έγκριτους γλωσσολόγους. Η θεωρία ότι το λατινικό αλφάβητο βασίστηκε κυρίως στο ετρουσκικό στηρίζεται στη φωνητική αξία του γράμματος C. Οι Ετρούσκοι δεν είχαν ηχηρά οδοντικά σύμφωνα, και γι αυτό ο χαρακτήρας C (προερχόμενος από το ελληνικό γάμμα) χρησιμοποιήθηκε για να δηλώσει το άηχο K της ετρουσκικής και της λατινικής. Ο J. Jensen σημειώνει οτι η αρχική χρήση των γραμμάτων C, K, Q προήλθε από την ετρουσκική: C εμπρός από /e και i/, K εμπρός από /a/, Q εμπρός από τα /u και o/. Συνεπώς τα γράμματα αυτά δηλώνουν διαφορετικά αλλόφωνα (allophones) του /k/. Αυτοί οι ορθογραφικοί κανόνες οφείλονται στα ονόματα εκείνων των γραμμάτων: γάμμα ή γέμμα, κάππα, κόππα ή κούπα (quppa). Στην ετρουσκική δεν υπήρχε φθόγγος /o/, γι αυτό το Q χρησιμοποιήθηκε εμπρός από τα /o/ και /u/ της λατινικής. Τα Y και Z είναι μεταγενέστερες προσθήκες από το ελληνικό αλφάβητο. Κατά τον αρχαίο Έλληνα ιστορικό Πλούταρχο, το G δημιουργήθηκε περί τον 3ο αι. π.Χ. από τον απελεύθερο Spurius Carvilius Ruga, με τροποποίηση του C. Στην ετρουσκική και λατινική, το δίγαμμα (F) δήλωνε το φθόγγο /w/ αλλά τελικά οι Ρωμαίοι απλοποίησαν το συνδυασμό H-/f/ σε F /f/. Τα ημίφωνα /w, j/ και τα φωνήεντα /u, u:, i, i:/ γράφονταν με τα αντίστοιχα γράμματα, δηλαδή τα V και I αντίστοιχα.
Μπέλα Δ΄ της Ουγγαρίας

Άσχημες περιπέτειες με τους Μογγόλους

To 1228, ο Μπέλα τράπηκε σε φυγή από το Μόχι, όταν επιτέθηκαν στην Ουγγαρία φυλές Κουμάνων, που με την σειρά τους τράπηκαν σε φυγή από τις Μογγολικές ορδές. Ο Μπέλα επιχείρησε συμμαχία με τους Κουμάνους, τους έδωσε άσυλο και αρραβώνιασε τον γιο και διάδοχό του Στέφανο, με την κόρη ενός Κουμάνου χάνου. Οι Κουμάνοι προσηλυτίστηκαν στον χριστιανισμό και βαπτίσθηκαν.
Ο Μπέλα προσπάθησε να εξυψώσει το βασιλικό κύρος ανακτώντας τα χαμένα εδάφη. Οι προσπάθειές του δημιούργησαν ένα μεγάλο κενό ανάμεσα στον ίδιο και τους ευγενείς, την ίδια εποχή που οι Μογγόλοι σάρωναν τα πάντα προχωρώντας δυτικότερα. Ο Μπέλα παρήγγειλε στους ευγενείς να κινητοποιηθούν και να αφήσουν τις προσωπικές έριδες, αλλά λίγοι τον άκουσαν. Ο Μπέλα έστειλε μηνύματα στον πάπα Γρηγόριο Θ΄ και στον Φρειδερίκο Β΄ της Γερμανίας, αλλά πάλι χωρίς ανταπόκριση. Οι Μογγόλοι συνέτριψαν τον στρατό του Μπέλα στην μάχη του Μόχι (1241). Ο σύμμαχος του Κούρθα δολοφονήθηκε από κακόπιστους Ούγγρους άρχοντες μόλις λίγο πριν την επίθεση. 
Οι Μογγόλοι κυρίευαν Ουγγρικές πόλεις και χωριά σφάζοντας τον πληθυσμό, μέχρι που έφτασε το νέο τού θανάτου τού μεγάλου τους άρχοντα Οζεντέι Χαν. Τότε ως εκ θαύματος έφυγαν χωρίς να ενοχλήσουν τίποτα στην φυγή τους, αφήνοντας τον Μπέλα και το Ουγγρικό βασίλειο να επιζήσουν.

Μάχες για την αναδιοργάνωση του βασιλείου του

Ο Μπέλα άρχισε να περιφέρεται σε όλο το βασίλειο αναδιοργανώνοντας την άμυνά του και κτίζοντας κάστρα, ώστε να το προστατέψει από νέα Μογγολική επίθεση.
Τα έργα που έκανε σε όλη την χώρα και το πάθος του, τού έδωσαν τον τίτλο του "2ου ιδρυτή του βασιλείου". Ο Μπέλα ήθελε να κερδίσει το Δυτικό τμήμα της Ουγγαρίας, που είχε κυριευθεί από τον Φρειδερίκο Β΄ της Αυστρίας, σαν τιμή της βοήθειας που του παρείχε κατά των Μογγόλων, βοήθεια που δεν ήρθε ποτέ. Ο Μπέλα νίκησε τον Φρειδερίκο (1246), που σκοτώθηκε, αφού καταπατήθηκε από το άλογό του. Ο Μπέλα έκανε και μακροχρόνιο πόλεμο με τον Ότακαρ Β΄ της Βοημίας για να κερδίσει τον έλεγχο στην Αυστρία και στη Στυρία, αλλά τελικά ηττήθηκε στις 12 Ιουλίου 1260 στην μάχη του Κρέσενμπρουν. Στη συνέχεια κοίταξε να προστατέψει τα υπόλοιπα τμήματα του βασιλείου του, όπως τη Δαλματία, τη Βοσνία και τη Σερβία.
Τα τελευταία χρόνια της βασιλείας του αντιμετώπισε την επανάσταση τού γιου και διαδόχου του Στέφανου, που τον ανάγκασε να μοιράσει το βασίλειο του στα δύο, με τον Στέφανο να αντιστέκεται στην πολιτική του πατέρα του.
Θόδωρος Καρυπίδης

Επιχειρήσεις

Ο Καρυπίδης ίδρυσε την "Karipidis Pallets", εταιρεία παραγωγής παλετών, στη Νάουσα το 2001, με την αδελφή του Ειρήνη, αξιοποιώντας την οικογενειακή τεχνογνωσία τους στην επεξεργασία του ξύλου, που εστιαζόταν κυρίως στον οικοδομικό κλάδο. Η εταιρεία έλαβε μέρος στα ολυμπιακά έργα του 2004 και το 2008 ολοκληρώθηκε μία επένδυση πέντε εκατομμυρίων ευρώ, αναβαθμίζοντας τις παραγωγικές γραμμές στη μονάδα του. Η ετήσια παραγωγή σε παλέτες είναι 1.500.000, ενώ η εταιρία διαθέτει πάνω από 250 κωδικούς στο εν λόγω προϊόν.
Το 2014, αγόρασε την αλυσίδα σούπερ μάρκετ Αρβανιτίδης σε συνεργασία με την Carrefour Μαρινόπουλος. Τον Απρίλιο του 2016, η εταιρεία κατέθεσε αίτηση για να υπαχθεί στο άρθρο 99 του Πτωχευτικού Κώδικα, με σκοπό να ρυθμιστούν τα χρέη της εταιρείας.

Ενασχόληση με το ποδόσφαιρο

Στις 6 Αυγούστου 2014, έγινε γνωστό ότι ο Καρυπίδης ανέλαβε την προεδρία της ομάδας της Βέροιας. Λίγους μήνες νωρίτερα, είχε ενδιαφερθεί για την αγορά της πλειοψηφίας του μετοχικού κεφαλαίου της ΠΑΕ Εργοτέλης, χωρίς τελικά να ολοκληρωθεί η συμφωνία.
Τον Σεπτέμβριο του 2015, ανέλαβε χρέη εφόρου στην ομάδα του Άρη Θεσσαλονίκης, ο οποίος αγωνιζόταν στην γ' εθνική κατηγορία. Λόγω του ότι οι "κίτρινοι" ήταν ερασιτεχνικό σωματείο σε αυτή την κατηγορία, κατάφερε να διατηρήσει την προεδρία και της ομάδας της Βέροιας. Το καλοκαίρι του 2016 αφού απενέπλεξε από την προεδρία και τίς μετοχές της ΠΑΕ Βέροια, ο Καρυπίδης καλύπτοντας με 1,2 εκατομμύρια ευρώ, (με την οπισθογραφή της αδερφής και συνεταίρου του Ειρήνη Καρπυίδη) το ΜΚ της νεοσύστατης ΠΑΕ Άρης έγινε ο μεγαλομέτοχος των κιτρινόμαυρων. Μετά την εγγραφή της ΠΑΕ Άρης στο ΓΕΜΗ, ο Θόδωρος Καρυπίδης έγινε και τυπικά ο πρόεδρος της ομάδας.
Παράλληλα, είναι πρόεδρος και ποδοσφαιριστής της ερασιτεχνικής ομάδας του ΑΣ Ειρηνούπολης.
Α.Ο. Οδυσσέας Αναγέννησης

Ιστορία

Το 1978-79, ο Οδυσσέας ξέφυγε για πρώτη φορά από το τοπικό επίπεδο, συμμετέχοντας στη Γ΄ Εθνική. Στη δεκαετία του 1990 συμμετείχε δυο φορές ακόμα σε Εθνική κατηγορία και συγκεκριμένα στη Δ΄ Εθνική Ελλάδας. Το 2005, θα το επαναλάβει κι αυτή τη φορά θα διατηρηθεί στις εθνικές κατηγορίες Δ΄ και Γ΄ Εθνικής για μια οκταετία.
Τη σεζόν 2007-08 στέφθηκε πρωταθλητής του 1ου ομίλου της Δ΄ Εθνικής, με αποτέλεσμα να βρεθεί για δεύτερη φορά στο πρωτάθλημα της Γ΄ Εθνικής. Από το 2013-14 συμμετέχει στο πρωτάθλημα Ε.Π.Σ. Σερρών.
Ε.ΚΑ.Σ. Θεσσαλονίκης 2014-2015

Play-Offs

Στη φάση των Play-Offs συμμετείχαν οι ομάδες που μετά την ολοκλήρωση της κανονικής περιόδου του Πρωταθλήματος, σύμφωνα με τη βαθμολογία που συγκέντρωσαν, κατετάγησαν στις θέσεις 1 έως 4 του βαθμολογικού πίνακα.

Β' Φάση

Αρχικά ο πρώτος αντιμετώπισε τον τέταρτο και ο δεύτερος τον τρίτο, μέχρι κάποια από τις δύο ομάδες να πετύχει δύο νίκες. Η προκήρυξη της χρονιάς δεν προέβλεπε μεταφορά αποτελεσμάτων από την Κανονική Περίοδο.
Το πρώτο ζευγάρι αποτέλεσαν ο πρώτος Όλυμπος Ελευθερίου Κορδελιού και ο τέταρτος Αίας Ευόσμου. Στα πλαίσια της κανονικής περιόδου ο (αήττητος) Όλυμπος είχε επικρατήσει δύο φορές επί της αντίπαλης ομάδας, κάτι που επαναλήφθηκε (69-45, 41-65). Σαν αποτέλεσμα πέρασε «με σκούπα» στον τελικό. 
Το δεύτερο ζευγάρι συνέθεσε ο δεύτερος Θερμαϊκός Θέρμης με την τρίτη Μ.Ε.Ν. Τούμπας. Στην κανονική περίοδο ο Θερμαϊκός είχε επικρατήσει και στα δύο παιχνίδια, ωστόσο στα Play-offs η κατάσταση αντιστράφηκε. Η Μ.Ε.Ν.Τ. επικράτησε σε δύο διαδοχικούς αγώνες (32-51, 55-38) περνώντας στη σειρά των τελικών.
Βολτόμετρο

Το βολτόμετρο (Αγγλ. Voltmeter) είναι ένα όργανο που χρησιμοποιείται για τη μέτρηση της διαφοράς δυναμικού (ηλεκτρικής τάσης) μεταξύ δύο σημείων ενός ηλεκτρικού κυκλώματος. Το βολτόμετρο λειτουργεί με βάση τα μαγνητικά ή τα θερμικά αποτελέσματα του ηλεκτρικού ρεύματος.Αποτελείται από δύο ακροδέκτες Κ και Λ, οι οποίοι συνδέονται με τα σημεία του κυκλώματος μεταξύ των οποίων θέλουμε να μετρήσουμε τη διαφορά δυναμικού. Τα βολτόμετρα συνδέονται πάντα παράλληλα (σε διακλάδωση) σε ένα κύκλωμα και για τον λόγο αυτό έχουν μεγάλη εσωτερική αντίσταση σε σχέση με τά άλλα στοιχεία του κυκλώματος, ώστε να μην επηρεάζουν τα χαρακτηριστικά του. 
Ιδανικό ονομάζεται το βολτόμετρο το οποίο έχει άπειρη εσωτερική αντίσταση και η σύνδεσή του δεν επιρεάζει καθόλου το κύκλωμα.
Υπαρχουν αναλογικά (ηλεκτρομηχανικά) βολτόμετρα κινητού πηνίου (D'Arsonval) και ψηφιακά βολτόμετρα. Ειδικός τύπος είναι τα ηλεκτροστατικά βολτόμετρα για υψηλές τάσεις.
Σε κυκλώματα εναλλασσομένου ρεύματος μέσης και υψηλής τάσεως τα βολτόμετρα συνδέονται μέσω μετασχηματιστή τάσεως.
Μιχαήλ Σισίνης

Βιογραφικά στοιχεία

Γεννήθηκε στη Γαστούνη, ήταν γιος του Γεωργίου Σισίνη και της Υακίνθης Σταθακοπούλου. Αδελφός του ήταν ο Χρύσανθος Γ. Σισίνης. Ήταν παντρεμένος με την Ταρσία, αδελφή του Οδυσσέα Ανδρούτσου με την οποία δεν απέκτησε παιδιά και πέθανε σε νεαρή ηλικία. Από δεύτερο γάμο απέκτησε τον Χρύσανθος Μ. Σισίνη και ένα ακόμα παιδί που πέθανε σε βρεφική ηλικία. 
Με την έναρξη της ελληνικής επανάστασης πήρε μέρος σε πολλές μάχες με τα στρατιωτικά σώματα του πατέρα και του αδελφού του επειδή ήταν ανήλικος και δεν μπορούσε να συγκροτήσει δικό του στρατιωτικό σώμα. Κατά την περίοδο του εμφυλίου πολέμου διέφυγε τη σύλληψη σαν οπαδός του Κολοκοτρώνη και κατέφυγε στην Ζάκυνθο, σε αντίθεση με τον πατέρα και τον αδελφό του που φυλακίστηκαν. Εκεί ο Σισίνης έγινε μέλος πειρατικού πλοίου και συνέχισε τον αγώνα κατά των Οθωμανών.
Αιχμαλωτίστηκε από τους Άραβες κατά την εισβολή του Ιμπραήμ στην Γαστούνη μαζί με τον Διονύσιο Διάκο και άλλους στο Χλεμούτσι.
Με την άφιξη του Ιμπραήμ στην Πελοπόννησο κλείστηκε στο Χλεμούτσι μαζί με 300 άντρες και 1500 αμάχους όπου πολιορκήθηκε από τους Οθωμανούς. Παραδόθηκαν στις 5 Μαΐου, ύστερα από 3 βδομάδες πολιορκίας. Ο Σισίνης απελευθερώθηκε μετά την Ναυμαχία του Ναυαρίνου. 
Στις 7 Απριλίου 1826, η Τρίτη Εθνοσυνέλευση στην Επίδαυρο τον αναφέρει ως αντιστράτηγο στο σχέδιο για να σωθεί το Μεσολόγγι (το οποίο στο μεταξύ έπεσε τρεις ημέρες μετά).
Μετά την απελευθέρωση ακολούθησε στρατιωτική καριέρα κι έγινε επί Καποδίστρια ίλαρχος του ιππικού και επί Όθωνα μοίραρχος της Χωροφυλακής.
Κώστας Χρυσόγονος

Βιογραφία

Γεννήθηκε στις Σέρρες το 1961. Το 1983 έλαβε πτυχίο από το Τμήμα Νομικής του Πανεπιστημίου Θεσσαλονίκης  με χαρακτηρισμό "άριστα" (βαθμός : 9.90/10).  Το 1987 αναγορεύτηκε Διδάκτορας του Τμήματος Νομικής του Πανεπιστημίου Αννοβέρου Γερμανίας με βαθμό magna cum laude.  Το 1990 εξελέγη  Λέκτορας του Τμήματος  Νομικής του Πανεπιστημίου Θεσσαλονίκης με ειδικότητα το Συνταγματικό Δίκαιο και στη συνέχεια εξελίχθηκε σε  επίκουρο καθηγητή το 1993, αναπληρωτή καθηγητή το 1999 και σε  καθηγητή το 2003.
Επίσης, διετέλεσε μέλος της Κεντρικής Νομοπαρασκευαστικής Επιτροπής (1993-1995), καθώς επίσης μέλος  του Εθνικού Συμβουλίου Ραδιοτηλεόρασης (1994-1997) και  του Διοικητικού Συμβουλίου της ΕΤΒΑ (1999-2001), αλλά και Σύμβουλος Σπουδών του Εθνικού Κέντρου Δημόσιας Διοίκησης το 1994-1997. Έχει συμμετάσχει ως εισηγητής σε μεγάλο αριθμό επιστημονικών συνεδρίων στην Ελλάδα και το εξωτερικό.
Το 2011, ήταν ένα από τα ιδρυτικά μέλη της Ενωτικής Κίνησης και το 2013 έγινε μέλος της Κεντρικής Επιτροπής του ΣΥΡΙΖΑ. Στις Ευρωεκλογές του 2014 εξελέγη ευρωβουλευτής με τον ΣΥΡΙΖΑ και τον Οκτώβριο του 2017 αποχώρησε από το κόμμα και έγινε ανεξάρτητος.
Ιωσαφάτ

Βίος

Ο Ιωσαφάτ, γιος του Ασά, ήταν ο τέταρτος Βασιλεύς του Βασιλείου του Ιούδα. Ανήλθε στο θρόνο σε ηλικία 35 ετών και βασίλεψε για 20 χρόνια, περίπου 871 - 849 π.Χ. Επί βασιλείας του δημιουργήθηκε ισχυρός στρατός και πολλά οχυρωματικά έργα. Ο ίδιος επέβλεπε τη διδασκαλία του Νόμου στο λαό του και έχαιρε σεβασμού των γύρω εθνοτήτων. Μετά από γάμο του γιου του Ιωράμ με την Γοθολία κόρη του Βασιλέως Αχαάβ του Ισραήλ, συμμάχησε με τον τελευταίο και πολέμησε μαζί του τους Σύριους στην πόλη Ραμώθ-Γαλαάδ, ανατολικά του Ιορδάνη ποταμού. Παρά ταύτα αυτή η συμμαχία έφερε το Βασίλειο του Ιούδα πολύ κοντά στον όλεθρο.

Μετά τον παραπάνω πόλεμο ο Ιωσαφάτ ασχολήθηκε ιδιαίτερα με το κράτος του. Διόρισε δημόσιους Κριτές, εγκατέστησε τοπικά δικαστήρια και ένα μικρό "Εφετείο" (κατά σύγχρονη έννοια), στην Ιερουσαλήμ. Στη συνέχεια αντιμετώπισε τους συνασπισμένους εναντίον του Αμμωνίτες, Μωαβίτες και Ιδουμαίους οι οποίοι τελικά ήλθαν σε εμφύλια αντιπαράθεση εγκαταλείποντας τα κατ΄ εναντίον τους λάφυρα.
Σύμφωνα με τη Βίβλο γενέσεως Ιησού Χριστού ο Ιωσαφάτ φέρεται απόγονος του Βασιλέως του Ισραήλ Δαυίδ, γιος του Ασά, πατέρας του Ιωράμ.
Η Ορθόδοξη Εκκλησία τον έχει αναγνωρίσει Άγιο, την μνήμη του οποίου εορτάζει την Κυριακή των Προπατόρων, πριν τα Χριστούγεννα
Ο Ιωσαφάτ αναφέρεται στα βιβλία (Μετάφραση Ο΄) Γ΄ Βασιλείων (15:24 και 28α-28θ), Δ΄ Βασιλείων (κεφ.3) και Β΄ Παραλειπομένων (κεφ.17-21).
Όλμωνες

Οι Όλμωνες ή Άλμωνες ήταν αρχαία Βοιωτική κώμη ανάμεσα στην αρχαία πόλη Κώπες και στον Ορχομενό. Η πόλη χτίστηκε από τον Άλμο γιο του βασιλιά της Κορίνθου και Εφύρας Σισύφου και της Μερόπης  Η πόλη ανήκε στην επικράτεια του Ορχομενού.
Shining

Ιστορικό

Το συγκρότημα διαλύθηκε τον Αύγουστο του 2004 και το τέταρτό τους άλμπουμ, IV: The Eerie Cold, επρόκειτο να είναι το τελευταίο τους, όμως επανενώθηκαν αργότερα τον ίδιο χρόνο με νέα σύνθεση. Το συγκρότημα κυκλοφόρησε το πέμπτο του άλμπουμ, το οποίο επρόκειτο να ονομαστεί αρχικά V: Besvikelsens Dystra Monotoni αλλά αργότερα άλλαξε σε V: Halmstad, ως μια αναφορά στην γενέτειρα του Kvarforth.
Ο Kvarforth εξαφανίστηκε τον Ιούλιο του 2006 και μια φήμη εξαπλώθηκε ότι υποτιθέμενα διέπραξε αυτοκτονία. Στις 23 Αυγούστου 2006, το συγκρότημα ανάρτησε μια δήλωση στην ιστοσελίδα της διακηρύσσοντας ότι ο Kvarforth είχε εξαφανιστεί. Το γκρουπ ειπώθηκε ότι θα συνεχίσει με ένα νέο τραγουδιστή επονομαζόμενο "Ghoul", κάτι που ήταν επιθυμία του Kvarforth. Σε μια συναυλία που έλαβε χώρα στις 3 Φεβρουαρίου 2007 στο "Diezel" του Halmstad στη Σουηδία, ο Ghoul αποκαλύφθηκε να είναι ο Kvarforth. Η συναυλία ήταν βίαιη στη φύση της, πυροδοτώντας την αντιπαράθεση στα σουηδικά μέσα, με τον Kvarforth περιστασιακά να μάχεται το κοινό και τους καλεσμένους τραγουδιστές (Attila Csihar, Maniac και Nattefrost). Ξυραφάκια δόθηκαν σε ένα μέλος του κοινού και ένα άτομο χτυπήθηκε στο στήθος αφού πρώτα τράβηξε τα γεννητικά όργανα του Kvarforth, το οποίο αργότερα αποδείχθηκε ότι ήταν ο Μaniac των Mayhem που παρίστανε ότι ήταν φανατικός οπαδός. Ένα μέλος του ακροατηρίου θυμάται το γεγονός: "Δυο τραγούδια έχουν τελειώσει και ο Kvarforth κάθεται με εφαρμοστά δερμάτινα παντελόνια και ένας μεθυσμένος Σουηδός πιάνει τον καβάλο του. Ο Kvarforth φαίνεται σοκαρισμένος και φωνάζει 'Μην με πιάνεις', πριν κλωτσήσει τον οπαδό στο στήθος".

Μουσική

Οι Shining ανοιχτά προάγουν την αυτοκτονία και την αυτοκαταστροφή σε όλες τις μορφές της (π.χ. ναρκωτικά) στους στίχους τους. Ο ιδρυτής της μπάντας, Niklas Kvarforth, έχει ισχυριστεί με ικανοποίηση ότι έχουν υπάρξει κάποιες περιπτώσεις ατόμων που διέπραξαν αυτοκτονία τουλάχιστον μερικώς κάτω από την επιρροή της μουσικής των Shining. Μουσικά, οι Shining πέρασαν από blackmetal με doom επιρροές στις αρχικές τους δουλειές, σε έναν πιο προοδευτικό ακραίο metal ήχο με εκτενή χρήση καθαρού ήχου κιθάρων, κιθαριστικά σόλο, διαφορετικά φωνητικά στυλ και συχνά αλλαγές τέμπο και πιο περίεργους ρυθμούς.
2894 Καχόφκα

Φυσικά χαρακτηριστικά

Τα φυσικά χαρακτηριστικά της Καχόφκα είναι άγνωστα.
Κάλαμος Αττικής

Διοικητικές μεταβολές

Ο Κάλαμος μετά την απελευθέρωση του ελληνικού κράτους μετονομάστηκε προσωρινά σε Περαία και αποτέλεσε έδρα του νεοσύστατου Δήμου Περαίας. Μετά το 1840 έδρα του δήμου έγινε ο Ωρωπός ενώ μετά το 1871 η Σκάλα Ωρωπού (ο δήμος μετονομάστηκε σε δήμο Ωρωπίων). Το 1912 σχηματίστηκε η κοινότητα Καλάμου με έδρα τον Κάλαμο η οποία συμπεριέλαβε και τον παραλιακό οικισμό των Αγίων Αποστόλων. Η κοινότητα αναγνωρίστηκε σε δήμο το 2007. Από την 1η Ιανουαρίου 2010 ο Κάλαμος εντάχθηκε στον νέο δήμο Ωρωπού.
Μανουέλ Σατουρνίνο ντα Κόστα

Βιογραφία

Γεννήθηκε το 1942. Η πολιτική του καριέρα ταυτίστηκε με το Αφρικανικό Κόμμα για την Ανεξαρτησία της Γουινέας και του Πρασίνου Ακρωτηρίου (PAIGC) του οποίου υπήρξε Γενικός Γραμματέας. Το κόμμα αυτό κέρδισε τις βουλευτικές εκλογές του 1994 με αποτέλεσμα ο ντα Κόστα να διοριστεί πρωθυπουργός από τον πρόεδρο Νίνο Βιέιρα, στις 25 Οκτωβρίου του 1994. Ο ντα Κόστα σχημάτισε κυβέρνηση στις 18 Νοεμβρίου. Η κυβέρνηση αυτή σχεδόν στο σύνολό της αποτελούνταν από μέλη του PAIGC, παρά το γεγονός ότι δόθηκε ένα υπουργείο και στο Κίνημα Μπαφατά. Διατηρήθηκε στο πρωθυπουργικό αξίωμα ως το 1997.
Έπειτα από την ανατροπή του Νίνο Βιέιρα σε πραξικόπημα το 1999 ο Σατουρνίνο ντα Κόστα διορίστηκε προσωρινός πρόεδρος του κόμματος PAIGC στις 12 Μαΐου του 1999.
Έπειτα από την ορκωμοσία του Κούμπα Ιαλά στην προεδρία της χώρας, ο ντα Κόστα συνελήφθη, μαζί με τον Κάρλος Κορέια, επίσης πρώην πρωθυπουργό και πέντε ακόμα πρώην υπουργούς τον Φεβρουάριο του 2000. Οι συλλήψεις έγιναν αναφορικά με δυο φερόμενα κυβερνητικά ομόλογα, τα οποία τυπώθηκαν χωρίς κοινοβουλευτική έγκριση τρία χρόνια νωρίτερα. Οι δύο πρώην πρωθυπουργοί αποφυλακίστηκαν με εγγύηση και δήλωσαν ότι τα χρήματα από τα ομόλογα προορίζονταν για έργα ανάπτυξης. Τον Ιούνιο του 2003 ο ντα Κόστα κρίθηκε αθώος και απαλλάχτηκε από την κατηγορία της διασπάθισης δημοσίου χρήματος.
Εθνόσημο της Αλμπέρτας

Το αρχικό εθνόσημο της Αλμπέρτας εκχωρήθηκε στην Αλμπέρτα με βασιλικό διάταγμα από τον Εδουάρδο Ζ΄ στις 30 Μαΐου 1907. Ο θυρεός συναντάται επίσης στη σημαία της Αλμπέρτας.

Ιστορία

Στις 30 Ιουλίου 1980 η βασίλισσα Ελισάβετ Β΄ επηύξησε τα οπλικά σύμβολα στο θυρεό με βασιλικό διάταγμα, προσθέτοντας ένα έμβλημα, υποστηρικτές και ένα σύνθημα.
 Η περικεφαλαία κάτω από το έμβλημα άλλαξε από χαλύβδινη σε χρυσή βασιλική, στις 15 Ιανουαρίου 2008.

Συμβολισμός

Το έμβλημα βρίσκεται πάνω από το θυρεό και αποτελείται από μία βασιλική περικεφαλαία με ένα αργυρέρυθρο στεφάνι, πάνω στο οποίο κάθεται ένας κάστορας και πάνω στο ζώο είναι το βασιλικό στέμμα του Εδουάρδου. Το λευκό και το κόκκινο είναι τα επίσημα εθνικά χρώματα του Καναδά και ο κάστορας αποτελεί το επίσημο ζώο της χώρας.
Ο θυρεός εκπροσωπεί τους φυσικούς πόρους και τις ομορφιές του τοπίου της Αλμπέρτας: τα Βραχώδη Όρη και τους λόφους, τις κατάφυτες πεδιάδες και τους σιτοβολώνες. Ο  Σταυρός του Αγίου Γεωργίου είναι μία αλληγορία για το οπλόσημο της Εταιρείας του Χάντσον Μπέι, η οποία είχε κάποτε υπό τον έλεγχό της την Αλμπέρτα. Η βάση είναι ένα όρος γεμάτο χόρτα με το επίσημο άνθος της Αλμπέρτας, την αγριοτριανταφυλλιάa.
Οι υποστηρικτές κάθονται εκατέρωθεν του θυρεού και είναι ένα χρυσό λιοντάρι στα αριστερά, σύμβολο δύναμης και μία ελαφοκέφαλη αντιλόπη (pronghorn) στα δεξιά, που συμβολίζει τον φυσικό πλούτο της Αλμπέρτας. Κανένα ζώο από τα δύο δεν είναι επίσημο στην επαρχία (επίσημο ζώο είναι το μεγαλοκέρατο πρόβατο (bighorn). To σύνθημα Fortis et Liberσημαίνει "δυνατός και ελεύθερος" και είναι μία φράση από τους αγγλικούς στίχους του εθνικού ύμνου του Καναδά "O Canada".
Χίλφερσουμ

Πόλη

Το  Χίλφερσουμ βρίσκεται 31 χλμ. νοτιοανατολικά του Άμστερνταμ και 19 χλμ. βόρεια της Ουτρέχτης.
Η πόλη ονομάζεται συχνά "πόλη μέσων μαζικής ενημέρωσης", δεδομένου ότι είναι το κύριο κέντρο ραδιοτηλεοπτικών εκπομπών στην Ολλανδία. Το ραδιόφωνο της Ολλανδίας, που ακούγεται παγκοσμίως μέσω ραδιοκυμάτων από τη δεκαετία του 1920, έχει επίσης την έδρα του εδώ. Το Χίλφερσουμ φιλοξενεί ένα εκτεταμένο συγκρότημα στούντιο ήχου και τηλεόρασης, που ανήκουν στην εθνική εταιρεία παραγωγής NOS (Nederlandse Omroep Stichting), καθώς και στα στούντιο και τα γραφεία όλων των ολλανδικών δημόσιων ραδιοτηλεοπτικών οργανισμών και πολλών εμπορικών εταιρειών τηλεοπτικής παραγωγής. Ως αποτέλεσμα, πολλά παλαιά ραδιοφωνικά σύνολα AM στην Ευρώπη είχαν μια θέση επιλογής Hilversum που επισημαίνεται στις κλίμακες ρύθμισης (μαζί με την Athlone, την Kalundborg και άλλους). Η ολλανδική ψηφοφορία στο διαγωνισμό τραγουδιού της Eurovision γίνεται συνήθως από το Χίλφερσουμ.
Το  Χίλφερσουμ είναι επίσης γνωστό για το αρχιτεκτονικά σημαντικό δημαρχείο του (Raadhuis Hilversum), σχεδιασμένο από τον Willem Marinus Dudok και χτίστηκε το 1931.
Το  Χίλφερσουμ διαθέτει δημόσια βιβλιοθήκη, δύο κολυμβητήρια (Van Hellemond Sport και De Lieberg), διάφορες αθλητικές αίθουσες και πολλά εμπορικά κέντρα (Hilvertshof, De Gijsbrecht, Kerkelanden, Riebeeck Galerij και Seinhorst.) Στην περιοχή, το κέντρο της πόλης ονομάζεται "het dorp", που σημαίνει "το χωριό".